August Rei

August Rei VR III/1 (22. märts 1886 Kurla, Pilistvere kihelkond, Viljandimaa – 29. märts 1963 Stockholm) oli Eesti poliitik ja diplomaat.

August Rei oli 1919–1920 Eesti Asutava Kogu esimees, 4. detsembrist 1928 kuni 9. juulini 1929 Eesti riigivanem (August Rei valitsus) ja 9. jaanuarist 1945 kuni surmani 29. märtsil 1963 peaminister Vabariigi Presidendi ülesandeis eksiilis. Tema surma järel astus peaministrina Vabariigi Presidendi ülesandeisse Aleksander Warma.

Elulugu
August Rei õppis Tartu Aleksandri gümnaasiumis ja lõpetas Novgorodi gümnaasiumi. Aastatel 1904–1905 ja 1907–1911 õppis ta Peterburi Ülikoolis õigusteadust.

Aastatel 1905–1907 osales Rei 1905. aasta revolutsioonis, mille tõttu arreteeriti ja vangistati viieks kuuks. Aastast 1906 toimetas ta Tallinnas põrandaalust ajalehte Sotsiaaldemokraat. Selle ajalehe VSDTP enamlaste fraktsiooni kontrolli alla mineku järel alustas ta aga uue VSDTP Eestis ilmunud häälekandja Punane Lipp väljaandmist. 

Aastatel 1912–1913 oli Rei Venemaa Keisririigi sõjaväes sundajateenistuses. 1913–1914 töötas ta Viljandis advokaadina.

Esimese maailmasõja ajal aastatel 1914–1917 oli Rei suurtükiväeohvitser Tallinnas, Peeter Suure merekindluses ja osales 1917–1918 Eesti rahvusväeosade organiseerimises, olles seejuures Eesti Sõjaväelaste Ülemkomitee abiesimees.

Aastatel 1917 ja 1919 oli ta ESDTP ajalehe Sotsiaaldemokraat peatoimetaja ja 1927–1928 Rahva Sõna peatoimetaja.

Aastatel 1917–1919 oli August Rei Maanõukogu liige, 1918–1919 Ajutise Valitsuse töö- ja hoolekandeminister, peaministri asetäitja ja haridusministri kohusetäitja. Eesti Asutava Kogu valimistel sai Eesti Sotsiaaldemokraatlik Tööliste Partei (ESDTP) 120 kohast 41 ja August Rei valiti Asutava Kogu esimeheks. August Reist kujunes Eesti Sotsiaaldemokraatliku Tööliste Partei peamine juht ja ideoloog. Ta oli 1919–1920 Eesti Asutava Kogu liige ja esimees, 1920–1937 I, II, III, IV, V Riigikogu liige.
pisi|Rootsi kuningas Gustav V ja riigivanem August Rei (paremal), Tallinnas, Toompeal (1929)
pisi|Riigivanem August Rei külas Eesti Vabariigi Sõjakooli kursantidel (1929)
Aastatel 1923–1925 Eesti delegatsiooni juht Eesti-Läti piirikomisjonis. Aastatel 1925–1926 II Riigikogu esimees.

4. detsembrist 1928 kuni 9. juulini 1929 oli August Rei August Rei valitsuse riigivanem ja aastatel 1932–1933 Konstantin Pätsi neljandas valitsuses Eesti välisminister.

1934. aastal esitati Rei Valimiste Peakomitees laiendatud volitustega riigivanema kandidaadiks. Ta kogus 21. märtsiks 4983 toetusallkirja (Riigivanema kandidaadiks ülesseadmiseks oli tarvis koguda 10 000 allkirja).Kandidaatide soovitusallkirjad arhiivi. Postimees, 23. märts 1934, nr. 81, lk. 1.

1936. aastani oli Rei vandeadvokaat, muu hulgas Ado Birki kaitsja 1927. aastal. 1930–1934 oli ta Tallinna linnavolikogu juhataja.

Aastatel 1936–1937 oli Rei välisministri abi ja 1938–1940 Eesti saadik Nõukogude Liidus.

1940. aastal Eesti saadikuna Nõukogude Liidus pärast juunipööret ning Eesti okupeerimist ja annekteerimist põgenes ta Riia kaudu Rootsi. 

Rei oli 1944. aastal moodustatud Otto Tiefi valitsuses välisminister. Jüri Uluotsa surma järel 9. jaanuaril 1945. aastal sai temast Peaminister Vabariigi Presidendi ülesandeis (1945–1963).

August Rei suri 1963 Stockholmis eksiilvalitsuse istungilt metrooga koju sõites infarkti.August Rei surm histrodamus.ee 

Ühiskondlik tegevus
Aastatel 1930–1936 oli August Rei Alliance Francaise’i president ja 1937–1938 Eesti Välissuhete Ühingu abiesimees.

Ta oli Eesti Töölismuusika Liidu ja Tallinna Töölismuusika Ühingu, osaühingu Rahva Sõna, kirjastusosaühingu Täht, sihtasutuse Tallinna Rahvamaja, Tallinna Töölisteatri, Tallinna Töölisspordi Ühingu ja veel mitme ühenduse esimees.

1946–1949 oli ta Eesti Rahvusfondi ja 1947–1963 ka Eesti Rahvusnõukogu esimees.

Rei on kirjutanud ja tõlkinud sotsialistlikke raamatuid, avaldanud mälestusi.

Tsitaat

August Rei stipendium
Alates 2008. aastast annab Riigikogu Kantselei välja August Rei parlamendiuuringu stipendiumi.
Tunnustus
Vabadusrist III/1, millest ta loobus 21. detsembril 1920http://www.ra.ee/dgs/browser.php?tid=68&iid=110700226097&img=era0031_004_0000502_00003_t.jpg&tbn=1&pgn=1&prc=30&ctr=0&dgr=0&lst=2&hash=8157befabc462236cef0e591f94651dd, võttis vastu 22. märtsil 1936A. Rei dekoreeriti vabadusristiga. Vaba Maa, 23. märts 1936, nr. 67, lk. 1. 
1930 Kotkaristi I klassi teenetemärk
1932 Tartu Ülikooli audoktor

Isiklikku
August Rei abiellus 1917. aastal Therese Lutsuga (16. august 1891 Peterburi – 30. mai 1976 Sköndal). Tal oli Hilda Pärdiga (3. mai 1912 – 10. september 1992 Rakvere) tütar Hilja Rei (sündinud 20. septembril 1938 Tallinnas, saabus Rootsi detsembris 1943, lapsendatud 1. märtsil 1944, algne nimi Hilja Pärt).

August Rei matusetalituse pidas 20. aprillil 1963 Stockholmis Gustaf Vasa kirikus piiskop Johannes Oskar Lauri. 

Rei maeti augustis 2006 koos abikaasaga ümber Tallinna Metsakalmistule Kuulsuste künkale. 

Tema vend oli ajakirjanik ja poliitik Ferdinand Rei.

Teosed
 August Rei, "Mälestusi tormiselt teelt". Eesti Päevaleht, 2010, 443 lk, ISBN 9789949452491

Vaata ka
Kodakondsuse seaduse muutmise ja täiendamise seadus (1957)

Viited

Kirjandus
Raamat
Jüri Ant, "August Rei – Eesti riigimees, poliitik, diplomaat". Eesti Ajalooarhiiv, Tartu 2012, 360 lk; ISBN 9789985858806

Artikleid
A. Rei ajakirjanike küsimuste risttules – tema seisukohad. Stockholms-Tidningen Eestlastele, 4. veebruar 1953, nr , lk 2. 
August Rei autojuht mäletab: Elukilde Moskva saatkonnast. Eesti Päevaleht, 3. juuli 1992, nr 50, lk 5.
Avati mälestuskivi August Reile – bhr.balanss.ee, 24. aprill. 2008.
Heino Laagus, "Kunagine riigivanem on väärt mäletamist", Sakala, 23. aprill 2008

Välislingid

Täna tähistatakse riigivanem August Rei sünnikoht – Riigikantselei, 23. aprill 2008.

Kategooria:Eesti riigivanemad
Kategooria:Eesti välisministrid
Kategooria:Asutava Kogu juhatuse liikmed
Kategooria:Seadusandliku Delegatsiooni liikmed
Kategooria:I Riigikogu liikmed
Kategooria:II Riigikogu juhatuse liikmed
Kategooria:III Riigikogu liikmed
Kategooria:IV Riigikogu liikmed
Kategooria:V Riigikogu liikmed
Kategooria:Riigikaitse Nõukogu liikmed
Kategooria:Tallinna linnavolikogu liikmed‎
Kategooria:Eesti töö- ja hoolekandeministrid
Kategooria:Eesti Sotsiaaldemokraatliku Tööliste Partei poliitikud
Kategooria:Eesti saadikud Nõukogude Liidus
Kategooria:Eesti juristid
Kategooria:Peterburi ülikooli vilistlased
Kategooria:Eesti Sõjaväelaste Ülemkomitee liikmed
Kategooria:EÜS Ühenduse liikmed
Kategooria:Vabadusristi III liigi 1. järgu kavalerid
Kategooria:Kotkaristi I klassi teenetemärgi kavalerid
Kategooria:Tartu ülikooli audoktorid
Kategooria:Eestlased Rootsis
Kategooria:Eesti Teadusliku Seltsi Rootsis liikmed
Kategooria:Metsakalmistule ümbermaetud
Kategooria:Sündinud 1886
Kategooria:Surnud 1963